Чарговае ўзгаранне зафіксавана на тарфяніках у Раздзялавічах і Хатынічах. Па словах намесніка начальніка Ганцавіцкага РАНС Уладзіміра Шосціка, плошчу пажару вызначыць пакуль цяжка. Складанасць заключаецца ў тым, што агонь узнік нечакана і даволі даўно ў глыбіні тарфянікаў. Ён выпальвае тоўсты слой торфу на балоцістай мясцовасці быццам знутры, утвараючы на паверхні цвёрдую скарынку, якая і не дазваляе вызначыць аб’ём ахопленай агнем тэрыторыі. Толькі пасля прагарання ўнутраных слаёў торфу і правальвання скарынкі можна будзе даць ацэнку маштабу пажару. Тушэнне агню ажыццяўляецца раённым аддзелам па надзвычайных сітуацыях сумесна з СВК “Адраджэнне” і “Хатынічы”. Прычынай пажару выратавальнікі называюць чалавечы фактар: неасцярожнае абыходжанне з агнём. Вядома, знайсці вінаватага зараз ужо немагчыма, але за наўмыснае або выпадковае падпальванне тарфянікаў прадугледжана адказнасць, згодна з артыкулам 23.56 Кодэкса аб адміністрацыйных правапарушэннях. Уладзімір Іванавіч нагадаў, што парушэнне заканадаўства аб пажарнай бяспецы, у тым ліку абавязковых для выканання патрабаванняў тэхнічных нарматыўных прававых актаў сістэмы супрацьпажарнага нарміравання і стандартызацыі, цягне папярэджанне або накладанне штрафу ў памеры да трыццаці базавых велічынь, а на юрыдычную асобу — папярэджанне або накладанне штрафу ў памеры да двухсот базавых велічынь. Парушэнне ж правілаў пажарнай бяспекі асобай, адказнай за іх выкананне, што пацягнула ўзнікненне пажару, цягне накладанне штрафу ў памеры ад трыццаці да пяцідзесяці базавых велічынь. Заметили ошибку? Выделите текст, нажмите Ctrl+Enter и оставьте замечание!